b"\n_START_ARTICLE_\nDinguiray\n_START_PARAGRAPH_\nDinguiray o Dinguiraye \xc3\xa9s una poblaci\xc3\xb3 del nord de Guinea, famosa per la seva gran mesquita. \xc3\x89s la capital de la prefectura del mateix nom a la regi\xc3\xb3 de Faranah. El 2014 tenia una poblaci\xc3\xb3 de 47.250 habitants.\n_START_SECTION_\nHist\xc3\xb2ria\n_START_PARAGRAPH_\nal-Hadjdj Umar Tall va fundar l'Imperi Tuculor en aquesta ciutat que fou la seva primera capital. Fou tamb\xc3\xa9 ell qui va construir una gran mesquita que fou el focus de la seva gihad de 1850. Posteriorment, a la mort de Umar, el 1864, va anar guanyant autonomia per\xc3\xb2 sota l'alta autoritat d'Ahmadu Tall de S\xc3\xa9gou (despr\xc3\xa9s traslladat a Nioro). El 1889 quan Ahmadu va perdre Koundian davant els francesos el Dinguiray va quedar a\xc3\xafllat de Kaarta, sota el governant local Aguibou que les fonts franceses esmenten com a sult\xc3\xa0 per\xc3\xb2 que probablement no portava aquest t\xc3\xadtol; era fill d'al-Hadjdj Umar i germ\xc3\xa0 d'Ahmadu de S\xc3\xa9gou. Aguibou es va declarar amic dels francesos que van poder suprimir les guarnicions de Koundou i Badumbe, que controlaven les valls del Bakhoy i del Bafing, ja que no hi havia cap amena\xc3\xa7a propera. _NEWLINE_No obstant, al cap de poc, el rei Aguibou, esperonat per Ahmadu Tall i per Samori Tur\xc3\xa9, va organitzar un petit ex\xc3\xa8rcit i es va unir a Soriba, un cap de banda independent per\xc3\xb2 que de fet servia a Samori, i es van establir a Sanguiana, una gran poblaci\xc3\xb3 del Baleya, on es preparaven per atacar als francesos. El comandant superior franc\xc3\xa8s, Archinard, va avan\xc3\xa7ar llavors contra Sanguiana, i en acostar-se els enemics van fugir; tota la prov\xc3\xadncia de Baleya es va sotmetre. Angoixat, Aguibou va tornar al Dinguiray i va fer protestes de la seva amistat amb Fran\xc3\xa7a; en endavant de fet no va causar cap altre problema als colonialistes. Quant a Soriba, es va refugiar a K\xc3\xa9beia, al Oulada. _NEWLINE_A la caiguda de Nioro a mans franceses el 1890, Dinguiray va esdevenir un estat independent de facto; Archinard va considerar necessari regular la situaci\xc3\xb3 d'aquest territori tuculor on regnava Aguibou. Per aix\xc3\xb2, a finals d'abril de 1891, va cridar al rei a Kita i li va enviar una escorta de spahis manada pel tinent Compagnon. Aguibou va arribar a Kita a mitjan maig. All\xc3\xad el rei tuculor va recon\xc3\xa8ixer els seus errors passats, va reclamar la seva fidelitat a Fran\xc3\xa7a i va acceptar signar l'acte per la qual reconeixia a Dinguiray com a territori franc\xc3\xa8s. Aguibou va restar al front de la prov\xc3\xadncia sota control d'un resident franc\xc3\xa8s que fou el tinent Maritz; aquest va rebre instruccions de prendre possessi\xc3\xb3 del pa\xc3\xads i controlar l'Oulada i Baleya a m\xc3\xa9s de vigilar les relacions de Samori amb Futa Djalon. Despr\xc3\xa9s d'aix\xc3\xb2 Archinard va retornar a Kayes. Alli va deixar el govern inter\xc3\xad al comandant de batall\xc3\xb3 Herbin i els primers mesos de juliol va embarcar cap a Fran\xc3\xa7a._NEWLINE_A Dinguiray el tinent Maritz va fer con\xc3\xa8ixer la seva pres\xc3\xa8ncia fen rec\xc3\xb3rrer el pa\xc3\xads per 15 tiradors i un centenar de guerrers d'Aguibou. Durant l'abs\xc3\xa8ncia d'aquest, els caps sofes Bilali i Soriba van envair l'Oulada; el darrer fou sorpr\xc3\xa8s a Banko el 28 de juny de 1891, i es va salvar despr\xc3\xa9s d'una feble resist\xc3\xa8ncia arribant al Futa Djalon. El juliol el tinent Maritz fou advertit que s'havien produ\xc3\xaft nous pillatges al sud de Baleya; va anar al lloc i va trobar als sofes a Bissikrima, a la vora del Tankisso, i el va derrotar, marxant despr\xc3\xa9s a Toumania on va entrar, sent ben rebut per la poblaci\xc3\xb3. Al mes seg\xc3\xbcent va ocupar Samba-Gounian, matant a uns 30 sofes i va cremar la poblaci\xc3\xb3; finalment els seguidors de Samori van abandonar l'Oulada i Baleya; els francesos van establir una petita posici\xc3\xb3 militar a Didi, al Bour\xc3\xa9, i en endavant la regi\xc3\xb3 ja no fou teatre de m\xc3\xa9s activitat b\xc3\xa8l\xc2\xb7lica._NEWLINE_Poc temps despr\xc3\xa9s el regne de Dinguiray fou suprimit i el pa\xc3\xads convertit en possessi\xc3\xb3 directe francesa. El 1893 Aguibou fou designat sult\xc3\xa0 de Macina."